**Cadența pașilor de gând**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

E-un susur al toamnei grăbite,

Sunt nori hotărâți să coboare,

Cadența e-o simplă-ntâmplare

În pași de culori diferite.

Ai mei îți mimează cadența

Și picură-n rânduri de dale,

Visez că te beau din pocale

Și-ți sorb, de prin ploi, existența.

Îți iei conștiința umbrelă

Și-n stropii striviți de sub tocuri

Îmi urlă speranțele-n jocuri

Din seri învelite-n dantelă.

Oraș cu lumini deformate,

Arginții din suflete stranii,

Un orb ce privește castanii

Și eu cu simțirile toate.

Treptat, o cadență din două

Se schimbă, dispare treptat,

Se pierde și, neașteptat,

Mai plouă, mă plouă, te plouă.